CELEX: 32013R1174
Language: lv
Date: 2013-11-20 00:00:00
Title: Komisijas Regula (ES) Nr. 1174/2013 ( 2013. gada 20. novembris ), ar kuru groza Regulu (EK) Nr. 1126/2008, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002, attiecībā uz 10. Starptautisko finanšu pārskatu standartu, 12. Starptautisko finanšu pārskatu standartu un 27. Starptautisko grāmatvedības standartu  Dokuments attiecas uz EEZ

21.11.2013   
            
            
               LV
            
            
               Eiropas Savienības Oficiālais Vēstnesis
            
            
               L 312/1
            
         
      KOMISIJAS REGULA (ES) Nr. 1174/2013
   (2013. gada 20. novembris),
   ar kuru groza Regulu (EK) Nr. 1126/2008, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002, attiecībā uz 10. Starptautisko finanšu pārskatu standartu, 12. Starptautisko finanšu pārskatu standartu un 27. Starptautisko grāmatvedības standartu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu (1) un jo īpaši tās 3. panta 1. punktu,
   tā kā:
   
               (1)
            
            
               Ar Komisijas Regulu (EK) Nr. 1126/2008 (2) tika pieņemti vairāki starptautiskie standarti un to interpretācijas, kas bija spēkā 2008. gada 15. oktobrī.
            
         
               (2)
            
            
               Starptautiskā grāmatvedības standartu padome (SGSP) 2012. gada oktobrī publicēja grozījumus 10. Starptautiskajā finanšu pārskatu standartā (SFPS) „Konsolidētie finanšu pārskati”, 12. SFPS „Līdzdalības atklāšana citos uzņēmumos” un 27. Starptautiskajā grāmatvedības standartā (SGS) „Atsevišķie finanšu pārskati”. Grozījumi 10. SFPS ir veikti, lai labāk atspoguļotu ieguldījumu sabiedrību uzņēmējdarbības modeli. Tajos paredzēta prasība, ka ieguldījumu sabiedrības novērtē savus meitasuzņēmumus to patiesajā vērtībā peļņas vai zaudējumu aprēķinā, nevis konsolidē tos. Grozījumi 12. SFPS ir veikti, lai ieviestu prasību atklāt konkrētu informāciju par šādiem ieguldījumu sabiedrību meitasuzņēmumiem. Ar grozījumiem 27. SGS ir atcelta iespēja ieguldījumu sabiedrībām savos atsevišķajos finanšu pārskatos novērtēt ieguldījumus konkrētos meitasuzņēmumos vai nu atbilstoši izmaksām, vai patiesajā vērtībā. Grozījumi 10. SFPS, 12. SFPS un 27. SGS nozīmē, ka attiecīgi jāizdara grozījumi 1. SFPS, 3. SFPS, 7. SFPS, 7. SGS, 12. SGS, 24. SGS, 32. SGS, 34. SGS un 39. SGS, lai nodrošinātu starptautisko grāmatvedības standartu saskaņotību.
            
         
               (3)
            
            
               Grozījumos 10. SFPS, 27. SGS un dažos attiecīgajos citu standartu grozījumos ir atsauces uz 9. SFPS „Finanšu instrumenti”, ko pašlaik nevar piemērot, jo Savienība nav pieņēmusi 9. SFPS. Tāpēc visas atsauces uz 9. SFPS, kā noteikts šīs regulas pielikumā, būtu jālasa kā atsauces uz 39. SGS.
            
         
               (4)
            
            
               Apspriešanās ar Eiropas Finanšu pārskatu padomdevējas grupas tehnisko ekspertu grupu apstiprina, ka 10. SFPS, 12. SFPS un 27. SGS grozījumi atbilst Regulas (EK) Nr. 1606/2002 3. panta 2. punktā paredzētajiem pieņemšanas tehniskajiem kritērijiem.
            
         
               (5)
            
            
               Tāpēc attiecīgi būtu jāgroza Regula (EK) Nr. 1126/2008.
            
         
               (6)
            
            
               Šajā regulā paredzētie pasākumi ir saskaņā ar grāmatvedību regulējošās komitejas atzinumu,
            
         IR PIEŅĒMUSI ŠO REGULU.
   1. pants
   1.   Regulas (EK) Nr. 1126/2008 pielikumu groza šādi:
   
               (a)
            
            
               groza 10. Starptautisko finanšu pārskatu standartu (SFPS) „Konsolidētie finanšu pārskati”, kā norādīts šīs regulas pielikumā;
            
         
               (b)
            
            
               groza 12. SFPS „Līdzdalības atklāšana citos uzņēmumos”, kā norādīts šīs regulas pielikumā;
            
         
               (c)
            
            
               groza 27. Starptautisko grāmatvedības standartu (SGS) “Atsevišķie finanšu pārskati”, kā norādīts šīs regulas pielikumā;
            
         
               (d)
            
            
               groza 1. SFPS „Starptautisko finanšu pārskatu standartu pirmreizēja lietošana”, 3. SFPS „Uzņēmējdarbības apvienošana”, 7. SFPS „Finanšu instrumenti: informācijas atklāšana”, 7. SGS „Naudas plūsmu pārskats”, 12. SGS „Ienākuma nodokļi”, 24. SGS „Informācijas atklāšana par saistītajām pusēm”, 32. SGS „Finanšu instrumenti: informācijas sniegšana”, 34. SGS „Starpperioda finanšu pārskati” un 39. SGS „Finanšu instrumenti: atzīšana un novērtēšana” atbilstīgi 10. SFPS grozījumiem, kā norādīts šīs regulas pielikumā.
            
         2.   Jebkuru atsauci uz 9. SFPS „Finanšu instrumenti” 1. punktā minētajos grozījumos lasa kā atsauci uz 39. SGS.
   2. pants
   Ikviens uzņēmums piemēro 1. panta 1. punktā minētos grozījumus, vēlākais, no datuma, kad sākas tā pirmais finanšu gads, kura sākums ir 2014. gada 1. janvārī vai pēc tam.
   3. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 20. novembrī
      
         
            Komisijas vārdā –
         
            priekšsēdētājs
         
         José Manuel BARROSO
         
      
   
   
      (1)  OV L 243, 11.9.2002., 1. lpp.
   
      (2)  OV L 320, 29.11.2008., 1. lpp.
   
      PIELIKUMS
      
         STARPTAUTISKIE GRĀMATVEDĪBAS STANDARTI
      
      
                  
                     10. SFPS
                  
               
               
                  
                              
                                 10. SFPS
                              
                           
                           
                              „Konsolidētie finanšu pārskati”
                           
                        
            
                  
                     12. SFPS
                  
               
               
                  
                              
                                 12. SFPS
                              
                           
                           
                              „Līdzdalības atklāšana citos uzņēmumos”
                           
                        
            
                  
                     27. SGS
                  
               
               
                  
                              
                                 27. SGS
                              
                           
                           
                              „Atsevišķie finanšu pārskati”
                           
                        
            
         „Pavairošana atļauta Eiropas Ekonomikas zonā. Visas esošās tiesības saglabātas ārpus EEZ, izņemot tiesības pavairot personīgai lietošanai vai cita godīga darījuma nolūkā. Papildu informāciju var saņemt no Starptautisko grāmatvedības standartu padomes šādā tīmekļa vietnē: www.iasb.org.”
      
      
         Ieguldījumu sabiedrības
      
      (Grozījumi 10. SFPS, 12. SFPS un 27. SGS)
      
         Grozījumi 10. Starptautiskajā finanšu pārskatu standartā „Konsolidētie finanšu pārskati”
      
      Groza 2. un 4. punktu.
      
                  2.
               
               
                  Lai sasniegtu 1. punktā noteikto mērķi, ar šo SFPS:
                  
                              a)
                           
                           
                              …
                           
                        
                              c)
                           
                           
                              nosaka, kā piemērojams kontroles princips, lai noteiktu, vai ieguldītājs kontrolē ieguldījumu saņēmēju un vai tam attiecīgi jāveic ieguldījumu saņēmēja konsolidācija;
                           
                        
                              d)
                           
                           
                              nosaka grāmatvedības prasības konsolidēto finanšu pārskatu sagatavošanai;
                           
                        
                              e)
                           
                           
                              definē ieguldījumu sabiedrību un nosaka izņēmumu attiecībā uz ieguldījumu sabiedrības konkrētu meitasuzņēmumu konsolidēšanu.
                           
                        
            
                  3.
               
               
                  …
               
            
                  4.
               
               
                  Uzņēmums, kas ir mātesuzņēmums, sniedz konsolidētos finanšu pārskatus. Šo SFPS piemēro visi uzņēmumi, izņemot šādus gadījumus:
                  
                              a)
                           
                           
                              …
                           
                        
                              c)
                           
                           
                              ieguldījumu sabiedrībai nav jāiesniedz konsolidētie finanšu pārskati, ja saskaņā ar šā SFPS 31. punktu tai ir jānovērtē visi tās meitasuzņēmumi patiesajā vērtībā, izmantojot peļņu vai zaudējumus.
                           
                        
            Pēc 26. punkta pievieno virsrakstus un 27.–33. punktu.
      NOTEIKŠANA, VAI UZŅĒMUMS IR IEGULDĪJUMU SABIEDRĪBA
      
                  
                     27.
                  
               
               
                  Mātesuzņēmums nosaka, vai tas ir ieguldījumu sabiedrība. Ieguldījumu sabiedrība ir uzņēmums, kas:
                  
                              
                                 a)
                              
                           
                           
                              
                                 iegūst līdzekļus no viena vai vairākiem ieguldītājiem, lai šim/šiem ieguldītājam(-iem) sniegtu ieguldījumu pārvaldības pakalpojumus;
                              
                           
                        
                              
                                 b)
                              
                           
                           
                              
                                 savam/saviem ieguldītājam(-iem) apsola, ka tā uzņēmējdarbības mērķis ir ieguldīt līdzekļus tikai, lai gūtu ieņēmumus no kapitāla vērtības pieauguma, ienākumus no ieguldījumiem vai abus minētos;
                              
                           
                        
                              
                                 c)
                              
                           
                           
                              
                                 novērtē un vērtē gandrīz visu savu ieguldījumu rezultātus patiesajā vērtībā.
                              
                           
                        
                     B85.A–B85.M punktā sniegtas ar piemērošanu saistītas norādes.
                  
               
            
                  28.
               
               
                  Novērtējot, vai uzņēmums atbilst definīcijai 27. punktā, izskata, vai uzņēmumam ir šādas ieguldījumu sabiedrībai raksturīgas pazīmes:
                  
                              a)
                           
                           
                              tam ir vairāk par vienu ieguldījumu (skatiet B85.O un B85.P punktu);
                           
                        
                              b)
                           
                           
                              tam ir vairāk par vienu ieguldītāju (skatiet B85.Q–B85.S punktu);
                           
                        
                              c)
                           
                           
                              tam ir ieguldītāji, kas nav ar uzņēmumu saistītas personas (skatiet B85.T un B85.U punktu); un
                           
                        
                              d)
                           
                           
                              tam pieder daļa pašu kapitāla veidā vai ir līdzīga līdzdalība (skatiet B85.V un B85.W punktu).
                           
                        Tas, ka nav kādas no šīm raksturīgajām pazīmēm, nenozīmē, ka uzņēmums noteikti nav uzskatāms par ieguldījumu sabiedrību. Ieguldījumu sabiedrība, kurai nav visas šīs raksturīgās pazīmes, sniedz papildu informāciju, kā noteikts 12. SFPS „Informācijas atklāšana par līdzdalību citos uzņēmumos” 9.A punktā.
               
            
                  29.
               
               
                  Ja fakti un apstākļi norāda uz to, ka ir radušās izmaiņas attiecībā uz vienu vai vairākiem no minētajiem trim elementiem, kas veido ieguldījumu sabiedrības definīciju, kā aprakstīts 27. punktā, vai ieguldījumu sabiedrības raksturīgajām pazīmēm, kā aprakstīts 28. punktā, mātesuzņēmums atkārtoti novērtē, vai tas ir ieguldījumu sabiedrība.
               
            
                  30.
               
               
                  Mātesuzņēmums, kas pārstāj būt ieguldījumu sabiedrība vai par tādu kļūst, izmaiņas savā statusā ņem vērā, sākot no datuma, kurā notikušas statusa izmaiņas (skatiet B100. un B101. punktu).
               
            IEGULDĪJUMU SABIEDRĪBAS — IZŅĒMUMS ATTIECĪBĀ UZ KONSOLIDĀCIJU
      
                  
                     31.
                  
               
               
                  Izņemot 32. punktā aprakstīto, ieguldījumu sabiedrība nekonsolidē savus meitasuzņēmumus un nepiemēro 3. SFPS, kad tā iegūst kontroli citā uzņēmumā. Tā vietā ieguldījumu sabiedrība novērtē ieguldījumu meitasuzņēmumā patiesajā vērtībā, izmantojot peļņu vai zaudējumus saskaņā ar 9. SFPS. (1)
                  
               
            
                  32.
               
               
                  Neatkarīgi no 31. punktā noteiktās prasības, ja ieguldījumu sabiedrībai ir meitasuzņēmums, kas sniedz pakalpojumus, kuri saistīti ar ieguldījumu sabiedrības ieguldījumu darbībām (skatiet B85.C–B85.E punktu), šī ieguldījumu sabiedrība konsolidē šo meitasuzņēmumu saskaņā ar šā SFPS 19.–26. punktu un piemēro 3. SFPS prasības, iegādājoties šādus meitasuzņēmumus.
               
            
                  33.
               
               
                  Ieguldījumu sabiedrības mātesuzņēmums konsolidē visus uzņēmumus, ko tas kontrolē, arī tos, kurus tas kontrolē ar ieguldījumu sabiedrības meitasuzņēmuma starpniecību, ja vien mātesuzņēmums pats nav ieguldījumu sabiedrība.
               
            A pielikumā iekļauj jaunu definīciju.
      
                  grupa
               
               
                  …
               
            
                  ieguldījumu sabiedrība
               
               
                  Uzņēmums, kas:
                  
                              a)
                           
                           
                              iegūst līdzekļus no viena vai vairākiem ieguldītājiem, lai šim/šiem ieguldītājam(-iem) sniegtu ieguldījumu pārvaldības pakalpojumus;
                           
                        
                              b)
                           
                           
                              savam/saviem ieguldītājam(-iem) apsola, ka tā uzņēmējdarbības mērķis ir ieguldīt līdzekļus tikai, lai gūtu ieņēmumus no kapitāla vērtības pieauguma, ienākumus no ieguldījumiem vai abus minētos;
                           
                        
                              c)
                           
                           
                              novērtē un vērtē gandrīz visu savu ieguldījumu rezultātus patiesajā vērtībā.
                           
                        
            B pielikumā iekļauj virsrakstus un B85.A–B85.W punktu.
      NOTEIKŠANA, VAI UZŅĒMUMS IR IEGULDĪJUMU SABIEDRĪBA
      
                  B85.A
               
               
                  Novērtējot, vai uzņēmums ir ieguldījumu sabiedrība, uzņēmums apsver visus faktus un apstākļus, arī savu mērķi un veidu. Uzņēmums, kam ir 27. punktā noteiktie trīs ieguldījumu sabiedrības definīcijas elementi, ir ieguldījumu sabiedrība. B85.B–B85.M punktā ir sīkāk aprakstīti definīcijas elementi.
               
            
         Uzņēmējdarbības mērķis
      
      
                  B85.B
               
               
                  Ieguldījumu sabiedrības definīcija paredz, ka uzņēmuma mērķis ir tikai ieguldījumi kapitāla vērtības pieauguma, ienākumu no ieguldījumiem (piemēram, dividendes, procenti vai īres ienākumi) vai abu minēto nolūkā. Dokumentos, kuros norādīti uzņēmuma ieguldījumu mērķi, piemēram, uzņēmuma piedāvājuma memorandā, uzņēmuma izplatītajās publikācijās un citos korporatīvajos vai partnerības dokumentos, parasti būs sniegtas liecības par ieguldījumu sabiedrības uzņēmējdarbības mērķi. Papildu liecības var ietvert veidu, kā uzņēmums sevi prezentē citām personām (piemēram, potenciālajiem ieguldītājiem vai potenciālajiem ieguldījumu saņēmējiem). Piemēram, uzņēmums var savu uzņēmējdarbību prezentēt kā vidēja termiņa ieguldījumu veikšanu kapitāla vērtības pieaugumam. Savukārt uzņēmumam, kas sevi prezentē kā ieguldītājs, kura mērķis ir izstrādāt, ražot vai tirgot produktus kopā ar saviem ieguldījumu saņēmējiem, ir uzņēmējdarbības mērķis, kurš neatbilst ieguldījumu sabiedrības uzņēmējdarbības mērķim, jo uzņēmums gūs ieņēmumus no izstrādes, ražošanas vai tirdzniecības darbībām, kā arī no saviem ieguldījumiem (skatiet B85.I punktu).
               
            
                  B85.C
               
               
                  Ieguldījumu sabiedrība var sniegt ar ieguldījumiem saistītus pakalpojumus (piemēram, ieguldījumu konsultāciju pakalpojumus, ieguldījumu pārvaldību, ieguldījumu atbalstu un administratīvos pakalpojumus) vai nu tieši, vai ar meitasuzņēmuma starpniecību trešām personām, kā arī saviem ieguldītājiem, pat ja šīs darbības uzņēmumam ir svarīgas.
               
            
                  B85.D
               
               
                  Ieguldījumu sabiedrība var arī piedalīties šādās ar ieguldījumiem saistītās darbībās vai nu tieši, vai ar meitasuzņēmuma starpniecību, ja šīs darbības veic, lai pēc iespējas palielinātu ieņēmumus no ieguldījumiem (kapitāla vērtības pieaugums vai ienākumi no ieguldījumiem) savos ieguldījumu saņēmējos, un ja tās nav atsevišķa būtiska uzņēmējdarbība vai atsevišķs būtisks ienākumu avots ieguldījumu sabiedrībai:
                  
                              a)
                           
                           
                              kas sniedz ieguldījumu pārvaldības pakalpojumus un stratēģiskās konsultācijas ieguldījumu saņēmējam; un
                           
                        
                              b)
                           
                           
                              kas sniedz finansiālu atbalstu ieguldījumu saņēmējam, piemēram, aizdevumu, kapitāla saistības vai garantiju.
                           
                        
            
                  B85.E
               
               
                  Ja ieguldījumu sabiedrībai ir meitasuzņēmums, kas uzņēmumam vai citām personām sniedz vai veic ar ieguldījumiem saistītus pakalpojumus vai darbības, kā aprakstīts B85.C un B85.D punktā, tā šo meitasuzņēmumu konsolidē saskaņā ar 32. punktu.
               
            
         Iziešanas stratēģijas
      
      
                  B85.F
               
               
                  Arī uzņēmuma ieguldījumu plānā ir liecības par tā uzņēmējdarbības mērķi. Viena no iezīmēm, ar ko ieguldījumu sabiedrība atšķiras no citiem uzņēmumiem, ir tā, ka ieguldījumu sabiedrība neplāno savus ieguldījumus turēt uz nenoteiktu laiku, proti, tā tos tur uz noteiktu laiku. Tā kā kapitālieguldījumus un nefinanšu aktīvu ieguldījumus ir iespējams turēt uz nenoteiktu laiku, ieguldījumu sabiedrībai ir iziešanas stratēģija, kurā dokumentēts, kā uzņēmums plāno īstenot kapitāla vērtības pieaugumu gandrīz no visiem saviem kapitālieguldījumiem un nefinanšu aktīvu ieguldījumiem. Ieguldījumu sabiedrībai ir arī iziešanas stratēģija jebkādiem parāda instrumentiem, kurus ir iespējams turēt uz nenoteiktu laiku, piemēram, neierobežota laika parāda instrumentiem. Uzņēmumam nav jādokumentē konkrētas iziešanas stratēģijas katram atsevišķam ieguldījumam, bet uzņēmums nosaka dažādas iespējamās stratēģijas dažādiem ieguldījumu veidiem vai portfeļiem, tostarp neatkarīgu grafiku iziešanai no ieguldījumiem. Iziešanas mehānismus, ko piemēro tikai saistību neizpildes gadījumos, piemēram, līguma pārkāpuma vai nepildīšanas gadījumā, neuzskata par iziešanas stratēģijām šā novērtējuma vajadzībām.
               
            
                  B85.G
               
               
                  Iziešanas stratēģijas var atšķirties atkarībā no ieguldījuma veida. Ieguldījumu privātā kapitāla vērtspapīros gadījumā iziešanas stratēģiju piemēri var būt sākotnējs publisks piedāvājums, privātu līdzekļu izvietošana, uzņēmuma pārdošanas darījums, līdzdalības ieguldījumu saņēmējos sadale (ieguldītājiem) un aktīvu pārdošana (ietverot ieguldījumu saņēmēja aktīvu pārdošanu pirms ieguldījumu saņēmēja likvidācijas). Kapitālieguldījumu, kurus tirgo publiskajā tirgū, gadījumā iziešanas stratēģiju piemēri ietver ieguldījuma pārdošanu privātu līdzekļu izvietošanā vai publiskajā tirgū. Nekustamo īpašumu ieguldījumu gadījumā iziešanas stratēģijas piemērs ietver nekustamā īpašuma pārdošanu ar specializējušos īpašumu tirgotāju starpniecību vai atvērtajā tirgū.
               
            
                  B85.H
               
               
                  Ieguldījumu sabiedrībai var būt ieguldījums citā ieguldījumu sabiedrībā, kas ir izveidota saistībā ar šo uzņēmumu juridisku, regulatīvu, nodokļu vai līdzīgu uzņēmējdarbības apsvērumu dēļ. Šādā gadījumā ieguldījumu sabiedrībai, kas ir ieguldītājs, nav jābūt iziešanas stratēģijai attiecībā uz šo ieguldījumu ar nosacījumu, ka ieguldījumu sabiedrībai, kura ir ieguldījumu saņēmējs, ir atbilstīgas iziešanas stratēģijas tās ieguldījumiem.
               
            
         Ieņēmumi no ieguldījumiem
      
      
                  B85.I
               
               
                  Uzņēmums neiegulda tikai, lai panāktu kapitāla vērtības pieaugumu, ienākumus no ieguldījumiem vai abus minētos, ja uzņēmums vai cits šā uzņēmuma grupas (t. i., grupas, ko kontrolē ieguldījumu sabiedrības galvenais mātesuzņēmums) loceklis gūst vai vēlas gūt citus ieguvumus no uzņēmuma ieguldījumiem, kuri nav pieejami citām personām, kas nav saistītas ar ieguldījumu saņēmēju. Šādi ieguvumi ietver:
                  
                              a)
                           
                           
                              ieguldījumu saņēmēja procesu, aktīvu vai tehnoloģijas iegādi, izmantošanu, apmaiņu vai ekspluatāciju. Tas cita starpā nozīmētu, ka uzņēmumam vai citam grupas loceklim ir nesamērīgas vai ekskluzīvas tiesības iegādāties ieguldījumu saņēmēja aktīvus, tehnoloģiju, produktus vai pakalpojumus, piemēram, paturot iespēju iegādāties aktīvu no ieguldījumu saņēmēja, ja aktīva izstrāde tiek atzīta par sekmīgu;
                           
                        
                              b)
                           
                           
                              kopīgas struktūras (kā noteikts 11. SFPS) vai citas vienošanās starp uzņēmumu vai citu grupas locekli un ieguldījumu saņēmēju izstrādāt, ražot, tirgot vai nodrošināt produktus vai pakalpojumus;
                           
                        
                              c)
                           
                           
                              finanšu garantijas vai aktīvus, ko sniedz ieguldījumu saņēmējs un kas ir nodrošinājums uzņēmuma vai cita grupas locekļa aizņēmumam (tomēr ieguldījumu sabiedrība joprojām varētu izmantot ieguldījumus ieguldījumu saņēmējā kā nodrošinājumu jebkuram savam aizņēmumam);
                           
                        
                              d)
                           
                           
                              ar uzņēmumu saistītas personas iespēju iegādāties no šā uzņēmuma vai cita grupas locekļa līdzdalību uzņēmuma ieguldījumu saņēmējā;
                           
                        
                              e)
                           
                           
                              izņemot B85.J punktā aprakstīto, darījumus starp uzņēmumu vai citu grupas locekli un ieguldījumu saņēmēju:
                              
                                          i)
                                       
                                       
                                          kuriem piemēro noteikumus, kādi nav pieejami uzņēmumiem, kas nav ne ar uzņēmumu, ne citu grupas locekli, ne ieguldījumu saņēmēju saistītas personas,
                                       
                                    
                                          ii)
                                       
                                       
                                          kuri nav patiesajā vērtībā vai
                                       
                                    
                                          iii)
                                       
                                       
                                          kuri veido būtisku daļu no ieguldījumu saņēmēja vai uzņēmuma uzņēmējdarbības, tostarp citu grupas uzņēmumu uzņēmējdarbības.
                                       
                                    
                        
            
                  B85.J
               
               
                  Ieguldījumu sabiedrības stratēģija var paredzēt ieguldījumus vairāk nekā vienā ieguldījumu saņēmējā vienā un tajā pašā nozarē, tirgū vai ģeogrāfiskajā apgabalā, lai gūtu ieguvumus no sinerģijas, kas palielina kapitāla vērtības pieaugumu un ienākumus no ieguldījumiem šajos ieguldījumu saņēmējos. Neatkarīgi no B85.I punkta e) apakšpunkta neizslēdz iespēju, ka uzņēmums ir ieguldījumu sabiedrība tikai tādēļ, ka šādi ieguldījumu saņēmēji veic tirdzniecības darījumus savā starpā.
               
            
         Patiesās vērtības novērtējums
      
      
                  B85.K
               
               
                  Ieguldījumu sabiedrības definīcijas būtisks elements ir tas, ka ieguldījumu sabiedrība novērtē un vērtē gandrīz visu savu ieguldījumu rezultātus patiesajā vērtībā, jo patiesās vērtības izmantošana sniedz aktuālāku informāciju nekā, piemēram, tās meitasuzņēmumu konsolidēšana vai pašu kapitāla metodes izmantošana attiecībā uz tās līdzdalību asociētajos uzņēmumos un kopuzņēmumos. Lai parādītu, ka uzņēmumam piemīt šis definīcijas elements, ieguldījumu sabiedrība:
                  
                              a)
                           
                           
                              sniedz ieguldītājiem informāciju par patieso vērtību un savos finanšu pārskatos novērtē gandrīz visus savus ieguldījumus patiesajā vērtībā vienmēr, kad patieso vērtību prasa vai atļauj starptautiskie finanšu pārskatu standarti; un
                           
                        
                              b)
                           
                           
                              sniedz informāciju par patieso vērtību uzņēmuma iekšienē galvenajiem vadības darbiniekiem (kā noteikts 24. SGS), kas patieso vērtību izmanto kā galveno novērtējuma rādītāju, lai novērtētu gandrīz visu savu ieguldījumu rezultātus un lai pieņemtu ieguldījumu lēmumus.
                           
                        
            
                  B85.L
               
               
                  Lai nodrošinātu atbilstību B85.K punkta a) apakšpunkta prasībai, ieguldījumu sabiedrība:
                  
                              a)
                           
                           
                              izvēlētos uzskaitīt ieguldījumu īpašumus, izmantojot patiesās vērtības modeli, kas noteikts 40. SGS „Ieguldījumu īpašums”;
                           
                        
                              b)
                           
                           
                              izvēlētos atbrīvojumu no 28. SGS noteiktās pašu kapitāla metodes piemērošanas saviem ieguldījumiem asociētajos uzņēmumos un kopuzņēmumos; un
                           
                        
                              c)
                           
                           
                              novērtētu savus finanšu aktīvus patiesajā vērtībā, piemērojot 9. SFPS prasības.
                           
                        
            
                  B85.M
               
               
                  Ieguldījumu sabiedrībai var būt konkrēti ar ieguldījumiem nesaistīti aktīvi, piemēram, galvenā biroja īpašums un saistītais aprīkojums, kā arī tai var būt finanšu saistības. 27. punkta c) apakšpunktā noteiktais ieguldījumu sabiedrības definīcijas patiesās vērtības novērtēšanas elements attiecas uz ieguldījumu sabiedrības ieguldījumiem. Tādējādi ieguldījumu sabiedrībai nav jānovērtē savi ar ieguldījumiem nesaistītie aktīvi vai savas saistības patiesajā vērtībā.
               
            
         Ieguldījumu sabiedrībai raksturīgas pazīmes
      
      
                  B85.N
               
               
                  Nosakot, vai uzņēmums atbilst ieguldījumu sabiedrības definīcijai, uzņēmums izvērtē, vai tam ir ieguldījumu sabiedrībai raksturīgās pazīmes (skatiet 28. punktu). Tas, ka nav vienas vai vairāku no šīm raksturīgajām pazīmēm, nenozīmē, ka uzņēmums noteikti nav uzskatāms par ieguldījumu sabiedrību, bet norāda, ka vajadzīga papildu analīze, lai noteiktu, vai uzņēmums ir ieguldījumu sabiedrība.
               
            
         Vairāk nekā viens ieguldījums
      
      
                  B85.O
               
               
                  Ieguldījumu sabiedrībai parasti ir vairāki ieguldījumi, lai dažādotu savu risku un pēc iespējas palielinātu ieņēmumus. Uzņēmums var turēt ieguldījumu portfeli tieši vai netieši, piemēram, turot vienu ieguldījumu citā ieguldījumu sabiedrībā, kam pašai ir vairāki ieguldījumi.
               
            
                  B85.P
               
               
                  Ir iespējama situācija, kad uzņēmumam ir tikai viens ieguldījums. Tomēr tas, ka uzņēmumam ir tikai viens ieguldījums, nenozīmē, ka uzņēmums neatbilst ieguldījumu sabiedrības definīcijai. Piemēram, ieguldījumu sabiedrībai var būt tikai viens ieguldījums, ja uzņēmums:
                  
                              a)
                           
                           
                              ir savā darbības uzsākšanas posmā un vēl nav noteicis piemērotus ieguldījumus, tādēļ vēl nav īstenojis savu ieguldījumu plānu, kas paredz vairāku ieguldījumu iegādi;
                           
                        
                              b)
                           
                           
                              vēl nav veicis pārējos ieguldījumus, lai aizvietotu tos, no kuriem ir atbrīvojies;
                           
                        
                              c)
                           
                           
                              ir izveidots, lai apvienotu ieguldītāju līdzekļus nolūkā ieguldīt vienā ieguldījumā, ja šādu ieguldījumu nevar iegūt atsevišķi ieguldītāji (piemēram, kad vajadzīgais obligātais ieguldījums ir pārāk liels atsevišķam ieguldītājam); vai
                           
                        
                              d)
                           
                           
                              atrodas likvidācijas posmā.
                           
                        
            
         Vairāk nekā viens ieguldītājs
      
      
                  B85.Q
               
               
                  Parasti ieguldījumu sabiedrībai būtu vairāki ieguldītāji, kas apvieno savus līdzekļus, lai iegūtu piekļuvi ieguldījumu pārvaldības pakalpojumiem un ieguldījumu iespējām, kurām tie, iespējams, nevar piekļūt atsevišķi. Vairāki ieguldītāji nozīmē, ka ir mazāka iespējamība, ka uzņēmums vai citi uzņēmuma grupas locekļi gūtu vēl citus ieguvumus papildus kapitāla vērtības pieaugumam vai ienākumiem no ieguldījumiem (skatiet B85.I punktu).
               
            
                  B85.R
               
               
                  Savukārt ieguldījumu sabiedrību var izveidot viens ieguldītājs vai vienam ieguldītājam, kurš pārstāv vai atbalsta plašākas ieguldītāju grupas (piemēram, pensiju fonda, valsts ieguldījumu fonda vai ģimenes trasta) intereses.
               
            
                  B85.S
               
               
                  Ir iespējama arī situācija, kad uzņēmumam uz laiku ir tikai viens ieguldītājs. Piemēram, ieguldījumu sabiedrībai var būt tikai viens ieguldītājs, ja uzņēmums:
                  
                              a)
                           
                           
                              ir savā sākotnējā piedāvājuma posmā, kas nav beidzies, un uzņēmums aktīvi nosaka piemērotus ieguldītājus;
                           
                        
                              b)
                           
                           
                              vēl nav noteicis piemērotus ieguldītājus, lai aizvietotu izpirktās piederošās daļas; vai
                           
                        
                              c)
                           
                           
                              atrodas likvidācijas posmā.
                           
                        
            
         Nesaistīti ieguldītāji
      
      
                  B85.T
               
               
                  Parasti ieguldījumu sabiedrībai ir vairāki ieguldītāji, kas nav ar uzņēmumu vai citiem uzņēmuma grupas locekļiem saistītas personas (kā noteikts 24. SGS). Nesaistīti ieguldītāji nozīmē, ka ir mazāka iespējamība, ka uzņēmums vai citi uzņēmuma grupas locekļi gūtu vēl citus ieguvumus papildus kapitāla vērtības pieaugumam vai ienākumiem no ieguldījumiem (skatiet B85.I punktu).
               
            
                  B85.U
               
               
                  Tomēr uzņēmumu joprojām var atzīt par ieguldījumu sabiedrību, pat ja tā ieguldītāji ir saistīti ar uzņēmumu. Piemēram, ieguldījumu sabiedrība var izveidot atsevišķu „paralēlu” fondu grupai savu darbinieku (piemēram, galvenajiem vadības darbiniekiem) vai citam(-iem) saistītu personu ieguldītājam(-iem), kas atspoguļo uzņēmuma galvenā ieguldījumu fonda ieguldījumus. Šo „paralēlo” fondu var atzīt par ieguldījumu sabiedrību, pat ja visi tā ieguldītāji ir saistītas personas.
               
            
         Piederošās daļas
      
      
                  B85.V
               
               
                  Ieguldījumu sabiedrība parasti ir atsevišķa juridiska persona, bet tai nav tādai jābūt obligāti. Piederošas daļas ieguldījumu sabiedrībā parasti ir pašu kapitāla vai līdzīgas līdzdalības veidā (piemēram, partneru līdzdalība), uz ko attiecina proporcionālas daļas no ieguldījumu sabiedrības neto aktīviem. Tomēr dažādu kategoriju ieguldītāji, no kuriem dažiem ir tiesības tikai uz konkrētiem ieguldījumiem vai ieguldījumu grupām vai kuriem ir dažādas proporcionālās daļas no neto aktīviem, nenozīmē, ka uzņēmums noteikti nav ieguldījumu sabiedrība.
               
            
                  B85.W
               
               
                  Turklāt uzņēmumu, kam pieder būtiska daļa parāda veidā, kurš saskaņā ar citiem piemērojamiem SFPS neatbilst pašu kapitāla definīcijai, joprojām var atzīt par ieguldījumu sabiedrību ar nosacījumu, ka parāda turētājiem ir mainīgi ieņēmumi saistībā ar uzņēmuma neto aktīvu patiesās vērtības izmaiņām.
               
            B pielikumā pievieno virsrakstu un B100. un B101. punktu.
      IEGULDĪJUMU SABIEDRĪBAS STATUSA IZMAIŅU UZSKAITE
      
                  B100.
               
               
                  Kad uzņēmums pārstāj būt ieguldījumu sabiedrība, tas piemēro 3. SFPS visiem meitasuzņēmumiem, ko iepriekš novērtēja patiesajā vērtībā, izmantojot peļņu vai zaudējumus, saskaņā ar 31. punktu. Par statusa izmaiņu datumu uzskata iegādes datumu. Meitasuzņēmuma patiesā vērtība noteiktajā iegādes datumā ir nodotā atlīdzība, kad tiek novērtēta nemateriālā vērtība vai guvums no darījuma saskaņā ar savstarpēju vienošanos, kuru īsteno saistībā ar noteikto iegādi. Visus meitasuzņēmumus konsolidē saskaņā ar šā SFPS 19.–24. punktu, sākot no statusa izmaiņu datuma.
               
            
                  B101.
               
               
                  Kad uzņēmums kļūst par ieguldījumu sabiedrību, tas statusa izmaiņu datumā pārstāj konsolidēt savus meitasuzņēmumus, izņemot tos meitasuzņēmumus, ko turpina konsolidēt saskaņā ar 32. punktu. Ieguldījumu sabiedrība meitasuzņēmumiem, ko tā pārstāj konsolidēt, piemēro 25. un 26. punkta prasības, kā tas būtu gadījumā, ja ieguldījumu sabiedrība būtu zaudējusi kontroli šajos meitasuzņēmumos šajā datumā.
               
            C pielikumā iekļauj jaunu C1.B punktu.
      
                  C1.B
               
               
                  Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 2., 4., C2.A, C6.A punkts un A pielikums, kā arī pievienots 27.–33., B85.A–B85.W, B100., B101. un C3.A–C3.F punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta agrāka piemērošana. Ja uzņēmums šos grozījumus piemēro agrāk, tas informē par šo faktu un piemēro visus „Ieguldījumu sabiedrības” grozījumus vienlaikus.
               
            C pielikumā groza C2.A punktu.
      
                  C2.A
               
               
                  Neatkarīgi no 8. SGS 28. punkta prasībām, kad šis SFPS tiek piemērots pirmo reizi un kad vēlāk pirmo reizi tiek piemēroti „Ieguldījumu sabiedrības” grozījumi šajā SFPS, uzņēmumam ir jāsniedz vienīgi 8. SGS 28. punkta f) apakšpunktā paredzētā kvantitatīvā informācija par gada periodu tieši pirms šā SFPS sākotnējās piemērošanas datuma (turpmāk „tieši iepriekšējais periods”). Uzņēmums var arī sniegt šo informāciju par pašreizējo periodu vai par iepriekšējiem salīdzināmiem periodiem, bet tam nav tas obligāti jādara.
               
            C pielikumā iekļauj jaunu C3.A–C3.F punktu.
      
                  C3.A
               
               
                  Sākotnējās piemērošanas datumā uzņēmums izvērtē, vai tas ir ieguldījumu sabiedrība, pamatojoties uz faktiem un apstākļiem, kas pastāv attiecīgajā datumā. Ja sākotnējās piemērošanas datumā uzņēmums secina, ka tas ir ieguldījumu sabiedrība, tas piemēro C3.B–C3.F punkta prasības C5. un C5.A punkta vietā.
               
            
                  C3.B
               
               
                  Izņemot meitasuzņēmumus, ko konsolidē saskaņā ar 32. punktu (un kam piemēro C3. un C6. punktu vai C4.–C4.C punktu atkarībā no tā, kurš no tiem ir piemērojams), ieguldījumu sabiedrība savu ieguldījumu katrā meitasuzņēmumā novērtē patiesajā vērtībā, izmantojot peļņu vai zaudējumus, tā, it kā šā SFPS prasības vienmēr būtu bijušas spēkā. Ieguldījumu sabiedrība retrospektīvi koriģē gan gada periodu, kas ir tieši pirms sākotnējās piemērošanas datuma, gan pašu kapitālu tieši iepriekšējā perioda sākumā, ņemot vērā jebkādu starpību starp:
                  
                              a)
                           
                           
                              meitasuzņēmuma iepriekšējo uzskaites vērtību; un
                           
                        
                              b)
                           
                           
                              ieguldījumu sabiedrības ieguldījuma meitasuzņēmumā patieso vērtību.
                           
                        Jebkādu patiesās vērtības korekciju kopsummu, kas iepriekš atzīta citos vispārējos ienākumos, novirza uz nesadalīto peļņu tā gada perioda sākumā, kurš ir tieši pirms sākotnējās piemērošanas datuma.
               
            
                  C3.C
               
               
                  Pirms 13. SFPS „Patiesās vērtības noteikšana” pieņemšanas datuma ieguldījumu sabiedrība izmanto patiesās vērtības summas, kas tika iepriekš paziņotas ieguldītājiem vai vadībai, ja šīs summas ir summa, pret kuru varētu apmainīt šo ieguldījumu starp informētām, ieinteresētām personām nesaistītu pušu darījumu nosacījumiem atbilstošā darījumā vērtības noteikšanas dienā.
               
            
                  C3.D
               
               
                  Ja ieguldījuma meitasuzņēmumā novērtēšana saskaņā ar C3.B un C3.C punktu nav praktiski iespējama (kā noteikts 8. SGS), ieguldījumu sabiedrība piemēro šā SFPS prasības tā perioda sākumā, kas ir agrākais periods, kad ir praktiski iespējams piemērot C3.B un C3.C punktu, un šis periods var būt pašreizējais periods. Ieguldītāji retrospektīvi koriģē gada periodu, kas ir tieši pirms sākotnējās piemērošanas datuma, ja vien agrākā perioda, kad ir praktiski iespējams piemērot šo punktu, sākums nav pašreizējais periods. Ja tas tā ir, pašu kapitāla korekcijas atzīst pašreizējā perioda sākumā.
               
            
                  C3.E
               
               
                  Ja ieguldījumu sabiedrība ir atbrīvojusies no kontroles vai zaudējusi kontroli attiecībā uz ieguldījumu meitasuzņēmumā pirms šā SFPS sākotnējās piemērošanas datuma, ieguldījumu sabiedrībai nav jāveic korekcijas iepriekšējā uzskaitē par šo meitasuzņēmumu.
               
            
                  C3.F
               
               
                  Ja uzņēmums piemēro „Ieguldījumu sabiedrības” grozījumus periodā, kas ir vēlāk nekā periods, kad uzņēmums pirmo reizi piemēro 10. SFPS, atsauces uz „sākotnējās piemērošanas datumu” C3.A–C3.E punktā interpretē kā „tā gada pārskata perioda sākums, kam pirmo reizi piemēro grozījumus „Ieguldījumu sabiedrības” (grozījumi 10. SFPS, 12. SFPS un 27. SGS), kuri izdoti 2012. gada oktobrī”.
               
            C pielikumā groza C6.A punktu.
      
                  C6.A
               
               
                  Neatkarīgi no atsaucēm uz gada periodu tieši pirms sākotnējās piemērošanas datuma (turpmāk „tieši iepriekšējais periods”) C3.B–C5.A punktā uzņēmums var arī sniegt koriģētu salīdzinošu informāciju par jebkādiem agrākiem paziņotiem periodiem, bet tam nav tas obligāti jādara. Ja uzņēmums nesniedz koriģētu salīdzinošu informāciju par jebkādiem agrākiem periodiem, visas atsauces uz „tieši iepriekšējo periodu” C3.B–C5.A punktā interpretē kā „agrāko koriģēto paziņoto salīdzinošo periodu”.
               
            
         Pielikums.
         
            Izrietoši grozījumi pārējos standartos
         
         
            Šajā pielikumā ir izklāstīti grozījumi pārējos standartos, kuri saistīti ar Starptautisko grāmatvedības standartu padomes izdoto„Ieguldījumu sabiedrības”(grozījumi 10. SFPS, 12. SFPS un 27. SGS). Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta„Ieguldījumu sabiedrības”agrāka piemērošana. Ja uzņēmums šos grozījumus piemēro agrāk, tas piemēro visus„Ieguldījumu sabiedrības”grozījumus vienlaikus. Grozītie punkti ir uzrādīti, jauno tekstu pasvītrojot un svītroto tekstu izsvītrojot.
         
         
            1. SFPS. Starptautisko finanšu pārskatu standartu pirmā pieņemšana
            
         
         Pievieno 39.T punktu.
         
                     39.T
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts D16. un D17. punkts un C pielikums, kā arī pievienots virsraksts un E6. un E7. punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šos grozījumus piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               Groza C pielikumu.
         
            Šis pielikums ir SFPS neatņemama daļa. Uzņēmums piemēro turpmāk izklāstītās prasības uzņēmējdarbības apvienošanai, ko uzņēmums ir atzinis pirms pārejas datuma SFPS ieviešanā. Šis pielikums ir jāpiemēro uzņēmējdarbības apvienošanai tikai 3. SFPS„Uzņēmējdarbības apvienošana”piemērošanas jomā.
         
         D pielikumā groza D16. un D17. punktu.
         
                     D16.
                  
                  
                     Ja meitasuzņēmums kļūst par pirmreizēju piemērotāju vēlāk nekā tā mātesuzņēmums, tad meitasuzņēmums savos finanšu pārskatos novērtē savus aktīvus un saistības vai nu:
                     
                                 a)
                              
                              
                                 uzskaites vērtībās, kas tiktu iekļautas mātesuzņēmuma konsolidētajos finanšu pārskatos, pamatojoties uz mātesuzņēmuma pārejas datumu SFPS ieviešanā, ja nebūtu veiktas korekcijas konsolidācijas procedūrās un tādas uzņēmējdarbības apvienošanas ietekmei, kurā mātesuzņēmums iegādājās meitasuzņēmumu (šī izvēle nav pieejama ieguldījumu sabiedrības meitasuzņēmumam, kā definēts 10. SFPS, kurš ir jānovērtē patiesajā vērtībā, izmantojot peļņu vai zaudējumus), vai
                              
                           
                                 b)
                              
                              
                                 …
                              
                           
               
                     D17.
                  
                  
                     Tomēr, ja uzņēmums kļūst par pirmreizēju piemērotāju vēlāk nekā tā meitasuzņēmums (vai asociētais uzņēmums vai kopuzņēmums), tad uzņēmums savos konsolidētajos finanšu pārskatos novērtē meitasuzņēmuma (vai asociētā uzņēmuma vai kopuzņēmuma) aktīvus un saistības tādās pašās uzskaites vērtībās kā meitasuzņēmuma (vai asociētā uzņēmuma vai kopuzņēmuma) finanšu pārskatos pēc konsolidācijas koriģēšanas un pašu kapitāla uzskaites korekcijām, kā arī tādas uzņēmējdarbības apvienošanas ietekmes koriģēšanas, kurā uzņēmums iegādājies meitasuzņēmumu. Neatkarīgi no šīs prasības mātesuzņēmums, kas nav ieguldījumu sabiedrība, nepiemēro konsolidācijas izņēmumu, kuru izmanto jebkuri ieguldījumu sabiedrības meitasuzņēmumi. …
                  
               E pielikumā pēc E5. punkta pievieno virsrakstu un E6. un E7. punktu.
         
            Ieguldījumu sabiedrības
         
         
                     E6.
                  
                  
                     Pirmreizējs piemērotājs, kas ir mātesuzņēmums, izvērtē, vai tas ir ieguldījumu sabiedrība, kā definēts 10. SFPS, pamatojoties uz faktiem un apstākļiem, kas pastāv pārejas datumā SFPS ieviešanā.
                  
               
                     E7.
                  
                  
                     Pirmreizējs piemērotājs, kas ir ieguldījumu sabiedrība, kā definēts 10. SFPS, var piemērot 10. SFPS C3.C un C3.D punkta un 27. SGS 18.C–18.G punkta pārejas noteikumus, ja tā pirmie SFPS finanšu pārskati ir par gada periodu, kurš beidzas 2014. gada 31. decembrī vai agrāk. Atsauces šajos punktos uz gada periodu, kas ir tieši pirms sākotnējās piemērošanas datuma, interpretē kā agrāko paziņoto gada periodu. Attiecīgi atsauces šajos punktos interpretē kā pārejas datumu SFPS ieviešanā.
                  
               
            3. SFPS. Uzņēmējdarbības apvienošana
            
         
         Groza 7. punktu un iekļauj 2.A un 64.G punktu.
         
                     2.A
                  
                  
                     Šā standarta prasības nepiemēro gadījumā, kad ieguldījumu sabiedrība, kā definēts 10. SFPS „Konsolidētie finanšu pārskati”, iegādājas ieguldījumu meitasuzņēmumā, kas ir jānovērtē patiesajā vērtībā, izmantojot peļņu vai zaudējumus.
                  
               
                     7.
                  
                  
                     Pircēja ... identificēšanai izmanto 10. SFPS ietvertos norādījumus.
                  
               
                     64.G
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 7. punkts un pievienots 2.A punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šos grozījumus piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            7. SFPS. Finanšu instrumenti: informācijas atklāšana
            
         
         Groza 3. punktu un iekļauj 44.X punktu.
         
                     3.
                  
                  
                     Šo SFPS piemēro visi uzņēmumi visu veidu finanšu instrumentiem, izņemot:
                     
                                 a)
                              
                              
                                 tās līdzdalības meitasuzņēmumos, asociētajos uzņēmumos vai kopuzņēmumos, kuras uzskaita saskaņā ar 10. SFPS „Konsolidētie finanšu pārskati”, 27. SGS „Atsevišķie finanšu pārskati” vai 28. SGS „Ieguldījumi asociētajos uzņēmumos un kopuzņēmumos”. Tomēr dažos gadījumos 10. SFPS, 27. SGS vai 28. SGS prasa vai ļauj uzņēmumam uzskaitīt līdzdalību meitasuzņēmumā, asociētā uzņēmumā vai kopuzņēmumā, izmantojot 9. SFPS; šādos gadījumos uzņēmumi piemēro šā SFPS prasības, savukārt gadījumos, kad veic novērtējumu patiesajā vērtībā, piemēro 13. SFPS „Patiesās vērtības noteikšana” prasības. Uzņēmumi šo SFPS piemēro arī visiem atvasinātajiem finanšu instrumentiem, kas saistīti ar līdzdalību meitasuzņēmumos, asociētajos uzņēmumos vai kopuzņēmumos, ja vien atvasinātais finanšu instruments neatbilst pašu kapitāla instrumenta definīcijai 32. SGS.
                              
                           
               
                     44.X
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 3. punkts. Uzņēmums piemēro šo grozījumu attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šo grozījumu piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            7. SGS. Naudas plūsmu pārskats
            
         
         Groza 42.A un 42.B punktu un iekļauj 40.A un 58. punktu.
         
                     40.A
                  
                  
                     Ieguldījumu sabiedrībai, kā definēts 10. SFPS „Konsolidētie finanšu pārskati”, nav jāpiemēro 40. punkta c) vai d) apakšpunkts ieguldījumam meitasuzņēmumā, kas ir jānovērtē patiesajā vērtībā, izmantojot peļņu vai zaudējumus.
                  
               
                     42.A
                  
                  
                     Naudas plūsmas, kas rodas no līdzdalības daļas izmaiņām meitasuzņēmumā, kuras neizraisa kontroles zaudēšanu, klasificē kā naudas plūsmas no finansēšanas darbības, ja vien meitasuzņēmums nepieder ieguldījumu sabiedrībai, kā definēts 10. SFPS, un nav jānovērtē patiesajā vērtībā, izmantojot peļņu vai zaudējumus.
                  
               
                     42.B
                  
                  
                     Izmaiņas līdzdalības daļā meitasuzņēmumā, kuras neizraisa kontroles zaudēšanu, piemēram, meitasuzņēmuma pašu kapitāla instrumentu turpmāku iegādi vai pārdošanu, uzskaita kā darījumus ar pašu kapitālu (skatiet 10. SFPS), ja vien meitasuzņēmums nepieder ieguldījumu sabiedrībai un nav jānovērtē patiesajā vērtībā, izmantojot peļņu vai zaudējumus. Līdz ar to atbilstošās naudas plūsmas klasificē tāpat kā citus darījumus ar īpašniekiem, kas aprakstīti 17. punktā.
                  
               
                     58.
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 42.A un 42.B punkts un pievienots 40.A punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šos grozījumus piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            12. SGS. Ienākuma nodokļi
            
         
         Groza 58. un 68.C punktu un iekļauj 98.C punktu.
         
                     58.
                  
                  
                     Pārskata perioda un atlikto nodokli atzīst par ienākumiem vai izdevumiem un iekļauj perioda peļņā vai zaudējumos, izņemot gadījumus, kad nodoklis rodas no:
                     
                                 a)
                              
                              
                                 …
                              
                           
                                 b)
                              
                              
                                 uzņēmējdarbības apvienošanas (izņemot gadījumu, kad ieguldījumu sabiedrība, kā definēts 10. SFPS „Konsolidētie finanšu pārskati”, iegādājas meitasuzņēmumu, kas ir jānovērtē patiesajā vērtībā, izmantojot peļņu vai zaudējumus) (skatiet 66.–68. punktu).
                              
                           
               
                     68.C
                  
                  
                     Kā atzīmēts 68.A punktā, nodokļa atskaitījuma summa (vai paredzētais nākotnes nodokļa atskaitījums, kas novērtēts saskaņā ar 68.B punktu) var atšķirties no saistītās kumulatīvās samaksas izdevumiem. Šā standarta 58. punktā ir noteikts, ka pārskata perioda un atliktais nodoklis ir jāatzīst kā ienākumi vai izdevumi un jāietver perioda peļņā vai zaudējumos, izņemot, ja nodoklis rodas no a) darījuma vai notikuma, kurš ir atzīts tajā pašā vai citā periodā, ārpus peļņas vai zaudējumiem vai b) uzņēmējdarbības apvienošanas (izņemot gadījumu, kad ieguldījumu sabiedrība iegādājas meitasuzņēmumu, kas ir jānovērtē patiesajā vērtībā, izmantojot peļņu vai zaudējumus). Ja nodokļa atskaitījuma summa (vai aplēstais nākotnes nodokļa atskaitījums) pārsniedz saistītās kumulatīvās samaksas izdevumu summu, tas norāda, ka nodokļa atskaitījums attiecas ne tikai uz samaksas izdevumiem, bet arī uz pašu kapitāla posteni. Šajā situācijā saistītā pārskata perioda un atliktā nodokļa pārsniegums jāatzīst tieši pašu kapitālā.
                  
               
                     98.C
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 58. un 68.C punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šos grozījumus piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            24. SGS. Informācijas atklāšana par saistītajām pusēm
            
         
         Groza 4. un 9. punktu un iekļauj 28.B punktu.
         
                     4.
                  
                  
                     Saistīto pušu darījumi un nesamaksātie atlikumi ar citiem koncerna uzņēmumiem tiek atklāti uzņēmuma finanšu pārskatos. Sagatavojot koncerna konsolidētos finanšu pārskatus, no tiem tiek izslēgti saistīto pušu savstarpējie darījumi un nesamaksātie atlikumi, izņemot tos, kas īstenoti starp ieguldījumu sabiedrību un tās meitasuzņēmumiem, kuri novērtēti patiesajā vērtībā, izmantojot peļņu vai zaudējumus.
                  
               
                     
                        9.
                     
                  
                  
                     Termini „kontrole” un „ieguldījumu sabiedrība”, „kopīga kontrole” un „būtiska ietekme” ir attiecīgi definēti 10. SFPS, 11. SFPS „Kopīgas struktūras” un 28. SGS „Ieguldījumi asociētajos uzņēmumos un kopuzņēmumos”, un šajā standartā tos izmanto minētajos SFPS noteiktajā nozīmē.
                  
               
                     28.B
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 4. un 9. punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šos grozījumus piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            32. SGS. Finanšu instrumenti: informācijas sniegšana
            
         
         Groza 4. punktu un iekļauj 97.N punktu.
         
                     4.
                  
                  
                     Šo standartu piemēro visi uzņēmumi visu veidu finanšu instrumentiem, izņemot:
                     
                                 a)
                              
                              
                                 tās līdzdalības meitasuzņēmumos, asociētajos uzņēmumos vai kopuzņēmumos, kuras uzskaita saskaņā ar 10. SFPS „Konsolidētie finanšu pārskati”, 27. SGS „Atsevišķie finanšu pārskati” vai 28. SGS „Ieguldījumi asociētajos uzņēmumos un kopuzņēmumos”. Tomēr dažos gadījumos 10. SFPS, 27. SGS vai 28. SGS prasa vai ļauj uzņēmumam uzskaitīt līdzdalību meitasuzņēmumā, asociētā uzņēmumā vai kopuzņēmumā, izmantojot 9. SFPS; šādos gadījumos uzņēmumi piemēro šā standarta prasības. Uzņēmumi šo standartu piemēro arī visiem atvasinātajiem finanšu instrumentiem, kas saistīti ar līdzdalību meitasuzņēmumos, asociētajos uzņēmumos vai kopuzņēmumos.
                              
                           
               
                     97.N
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 4. punkts. Uzņēmums piemēro šo grozījumu attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šo grozījumu piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            34. SGS. Starpperioda finanšu pārskati
            
         
         Groza 16.A punktu un iekļauj 54. punktu. Jaunais teksts ir pasvītrots.
         
                     16.A
                  
                  
                     Papildus informācijas atklāšanai par būtiskiem notikumiem un darījumiem saskaņā ar 15.–15.C punktu uzņēmums starpperioda finanšu pārskatu piezīmēs iekļauj turpmāk minēto informāciju, ja šī informācija starpperioda finanšu pārskatā nav ietverta citur. Informāciju parasti sniedz, pamatojoties uz datiem par finanšu gadu no tā sākuma līdz konkrētajam datumam.
                     
                                 a)
                              
                              
                                 …
                              
                           
                                 k)
                              
                              
                                 attiecībā uz uzņēmumiem, kas kļūst par ieguldījumu sabiedrībām vai pārstāj par tādām būt, kā definēts 10. SFPS „Konsolidētie finanšu pārskati”, atklāj informāciju, kura noteikta 12. SFPS „Informācijas atklāšana par līdzdalību citos uzņēmumos” 9.B punktā.
                              
                           
               
                     54.
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika iekļauts 16.A punkts. Uzņēmums piemēro šo grozījumu attiecībā uz gada periodiem, kas sākas 2014. gada 1. janvārī. Ir atļauta „Ieguldījumu sabiedrības” agrāka piemērošana. Ja uzņēmums šo grozījumu piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
            39. SGS. Finanšu instrumenti: atzīšana un novērtēšana
            
         
         Groza 2. un 80. punktu un iekļauj 103.R punktu.
         
                     2.
                  
                  
                     Šo standartu piemēro visi uzņēmumi visu veidu finanšu instrumentiem, izņemot:
                     
                                 a)
                              
                              
                                 tās līdzdalības meitasuzņēmumos, asociētajos uzņēmumos un kopuzņēmumos, kuras uzskaita saskaņā ar 10. SFPS „Konsolidētie finanšu pārskati”, 27. SGS „Atsevišķie finanšu pārskati” vai 28. SGS „Ieguldījumi asociētajos uzņēmumos un kopuzņēmumos”. Tomēr dažos gadījumos 10. SFPS, 27. SGS vai 28. SGS prasa vai ļauj uzņēmumam uzskaitīt līdzdalību meitasuzņēmumā, asociētā uzņēmumā vai kopuzņēmumā saskaņā ar dažām vai visām šā standarta prasībām. Uzņēmumi šo standartu piemēro arī atvasinātajiem finanšu instrumentiem, kas saistīti ar līdzdalību meitasuzņēmumā, asociētajā uzņēmumā vai kopuzņēmumā, ja vien atvasinātais finanšu instruments neatbilst uzņēmuma pašu kapitāla instrumenta definīcijai 32. SGS „Finanšu instrumenti: informācijas sniegšana”;
                              
                           
                                 b)
                              
                              
                                 …
                              
                           
                                 g)
                              
                              
                                 jebkādu nākotnes līgumu starp pircēju un pārdevēju akcionāru par iegādātā uzņēmuma pirkšanu un pārdošanu, kā rezultātā tiks veikta uzņēmējdarbības apvienošana iegādes datumā nākotnē saskaņā ar 3. SFPS „Uzņēmējdarbības apvienošana” piemērošanas jomu. Nākotnes līguma termiņš nedrīkst pārsniegt pamatotu laika periodu, kas parasti būtu nepieciešams jebkādu nepieciešamo apstiprinājumu saņemšanai un darījuma pabeigšanai.
                              
                           
               
                     80.
                  
                  
                     … No tā izriet, ka riska ierobežošanas uzskaiti var piemērot darījumiem starp vienas un tās pašas grupas uzņēmumiem tikai individuālos vai atsevišķos šo uzņēmumu finanšu pārskatos, bet ne konsolidētos grupas finanšu pārskatos, izņemot ieguldījumu sabiedrības, kā definēts 10. SFPS, konsolidētos finanšu pārskatus, kuros darījumi starp ieguldījumu sabiedrību un tās meitasuzņēmumiem, ko novērtē patiesajā vērtībā, izmantojot peļņu vai zaudējumus, netiek izslēgti no konsolidētajiem finanšu pārskatiem. …
                  
               
                     103.R
                  
                  
                     Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 2. un 80. punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta „Ieguldījumu sabiedrības” agrāka piemērošana. Ja uzņēmums šos grozījumus piemēro agrāk, tas arī piemēro visus „Ieguldījumu sabiedrības” grozījumus vienlaikus.
                  
               
      
         Grozījumi 12. SFPS „Informācijas atklāšana par līdzdalību citos uzņēmumos”
      
      Groza 2. punktu.
      
                  2.
               
               
                  Lai sasniegtu 1. punktā noteikto mērķi, uzņēmums atklāj šādu informāciju:
                  
                              a)
                           
                           
                              būtiskos vērtējumus un pieņēmumus, ko tas izmantojis, lai noteiktu:
                              
                                          i)
                                       
                                       
                                          savas līdzdalības veidu citā uzņēmumā vai struktūrā,
                                       
                                    
                                          ii)
                                       
                                       
                                          kopīgās struktūras veidu, kurā tam ir līdzdalība (7.–9. punkts),
                                       
                                    
                                          iii)
                                       
                                       
                                          vai tas atbilst ieguldījumu sabiedrības definīcijai, ja tas attiecas uz konkrēto gadījumu (9.A punkts); un
                                       
                                    
                        
                              b)
                           
                           
                              …
                           
                        
            Pēc 9. punkta iekļauj virsrakstu un 9.A un 9.B punktu.
      
         Ieguldījumu sabiedrības statuss
      
      
                  
                     9.A
                  
               
               
                  Kad mātesuzņēmums saskaņā ar 10. SFPS 27. punktu nosaka, ka tas ir ieguldījumu sabiedrība, ieguldījumu sabiedrība atklāj informāciju par būtiskajiem vērtējumiem un pieņēmumiem, ko tā izmantojusi, lai noteiktu, ka tā ir ieguldījumu sabiedrība. Ja ieguldījumu sabiedrībai nav vienas vai vairāku no ieguldījumu sabiedrībai raksturīgajām pazīmēm (skatiet 10. SFPS 28. punktu), tā atklāj iemeslus, kādēļ tā tomēr ir secinājusi, ka ir ieguldījumu sabiedrība.
               
            
                  9.B
               
               
                  Kad uzņēmums kļūst par ieguldījumu sabiedrību vai pārstāj par tādu būt, tas atklāj ieguldījumu sabiedrības statusa izmaiņas un to iemeslus. Turklāt uzņēmums, kas kļūst par ieguldījumu sabiedrību, atklāj statusa izmaiņu ietekmi uz ietvertā perioda finanšu pārskatiem, tostarp uz:
                  
                              a)
                           
                           
                              meitasuzņēmumu, ko vairs nekonsolidē, kopējo patieso vērtību, sākot no statusa izmaiņu datuma;
                           
                        
                              b)
                           
                           
                              kopējo ieguvumu vai zaudējumiem, ja tādi ir, ko aprēķina saskaņā ar 10. SFPS B101. punktu;
                           
                        
                              c)
                           
                           
                              peļņas vai zaudējumu konkrētu(-iem) posteni(-ņiem), kurā ir atzīts ieguvums vai zaudējumi (ja tos neuzrāda atsevišķi).
                           
                        
            Pēc 19. punkta iekļauj virsrakstu un 19.A–19.G. punktu.
      LĪDZDALĪBA NEKONSOLIDĒTOS MEITASUZŅĒMUMOS (IEGULDĪJUMU SABIEDRĪBAS)
      
                  19.A
               
               
                  Ieguldījumu sabiedrība, kam saskaņā ar 10. SFPS ir jāpiemēro izņēmums attiecībā uz konsolidāciju un kam tā vietā savs ieguldījums meitasuzņēmumā jāuzskaita patiesajā vērtībā, izmantojot peļņu vai zaudējumus, atklāj šo informāciju.
               
            
                  19.B
               
               
                  Attiecībā uz katru nekonsolidēto meitasuzņēmumu ieguldījumu sabiedrība atklāj:
                  
                              a)
                           
                           
                              meitasuzņēmuma nosaukumu;
                           
                        
                              b)
                           
                           
                              meitasuzņēmuma uzņēmējdarbības galveno atrašanās vietu (un reģistrācijas valsti, ja tā atšķiras no uzņēmējdarbības galvenās atrašanās vietas); un
                           
                        
                              c)
                           
                           
                              ieguldījumu sabiedrības līdzdalības daļu un balsstiesību daļu, ja tā atšķiras no līdzdalības daļas.
                           
                        
            
                  19.C
               
               
                  Ja ieguldījumu sabiedrība ir citas ieguldījumu sabiedrības mātesuzņēmums, mātesuzņēmums arī atklāj 19.B punkta a)–c) apakšpunktā noteikto informāciju par ieguldījumiem, ko kontrolē tās meitasuzņēmums, kurš ir ieguldījumu sabiedrība. Informāciju var atklāt, mātesuzņēmuma finanšu pārskatos iekļaujot meitasuzņēmuma (vai meitasuzņēmumu) finanšu pārskatus, kas ietver minēto informāciju.
               
            
                  19.D
               
               
                  Ieguldījumu sabiedrība atklāj informāciju par:
                  
                              a)
                           
                           
                              tādu būtisku ierobežojumu veidu un apmēru (piemēram, kas rodas saistībā ar aizņēmuma līgumiem, regulatīvajām prasībām vai līgumisku vienošanos), kuri ir saistīti ar nekonsolidēta meitasuzņēmuma spēju nodot līdzekļus ieguldījumu sabiedrībai naudas dividenžu veidā vai atmaksāt aizdevumus vai avansus, ko ieguldījumu sabiedrība izsniegusi nekonsolidētajam meitasuzņēmumam; un
                           
                        
                              b)
                           
                           
                              jebkādām aktuālām saistībām vai nodomiem sniegt finansiālu vai cita veida atbalstu nekonsolidētam meitasuzņēmumam, tostarp saistībām vai nodomiem palīdzēt meitasuzņēmumam saņemt finansiālu atbalstu.
                           
                        
            
                  19.E
               
               
                  Ja pārskata periodā ieguldījumu sabiedrība vai kāds no tās meitasuzņēmumiem ir bez līgumā noteikta pienākuma sniedzis finansiālu vai cita veida atbalstu nekonsolidētam meitasuzņēmumam (piemēram, iegādājoties meitasuzņēmuma aktīvus vai tā emitētos instrumentus vai palīdzot meitasuzņēmumam saņemt finansiālu atbalstu), uzņēmums atklāj informāciju par:
                  
                              a)
                           
                           
                              katram nekonsolidētajam meitasuzņēmumam sniegtā atbalsta veidu un apmēru; un
                           
                        
                              b)
                           
                           
                              atbalsta sniegšanas iemesliem.
                           
                        
            
                  19.F
               
               
                  Ieguldījumu sabiedrība atklāj līgumisku vienošanos noteikumus, kas varētu noteikt, ka uzņēmumam vai tā nekonsolidētajiem meitasuzņēmumiem ir jāsniedz finansiāls atbalsts nekonsolidētam, kontrolētam un strukturētam uzņēmumam, tostarp notikumus un apstākļus, kuru rezultātā pārskatu sniedzējam uzņēmumam varētu rasties zaudējumi (piemēram, likviditātes nodrošināšanas pasākumiem vai kredītvērtējuma sliekšņiem, kas saistīti ar pienākumu pirkt strukturēta uzņēmuma aktīvus vai sniegt finansiālu atbalstu).
               
            
                  19.G
               
               
                  Ja pārskata periodā ieguldījumu sabiedrība vai kāds tās nekonsolidētais meitasuzņēmums bez līgumā noteikta pienākuma sniedzis finansiālu vai cita veida atbalstu nekonsolidētam un strukturētam uzņēmumam, kuru ieguldījumu sabiedrība nekontrolē, un ja atbalsta sniegšanas rezultātā ieguldījumu sabiedrība ieguvusi kontroli pār strukturēto uzņēmumu, ieguldījumu sabiedrība paskaidro attiecīgos faktorus, kas saistīti ar lēmuma pieņemšanu par atbalsta sniegšanu.
               
            Pēc 21. punkta iekļauj 21.A punktu.
      
                  21.A
               
               
                  Ieguldījumu sabiedrībai nav jāsniedz 21. punkta b) un c) apakšpunktā noteiktā informācija.
               
            Pēc 25. punkta iekļauj 25.A punktu.
      
                  25.A
               
               
                  Ieguldījumu sabiedrībai nav jāsniedz 24. punktā noteiktā informācija attiecībā uz nekonsolidētu un strukturētu uzņēmumu, ko tā kontrolē un par ko tā sniedz 19.A–19.G punktā noteikto informāciju.
               
            A pielikumā iekļauj terminu.
      Šādi termini definēti 27. SGS (grozīts 2011. gadā), 28. SGS (grozīts 2011. gadā) 10. SFPS un 11. SFPS „Kopīgas struktūras”, un šajā SFPS tie izmantoti minēto standartu nozīmē:
      
                  —
               
               
                  asociēts uzņēmums;
               
            
                  —
               
               
                  konsolidētie finanšu pārskati;
               
            
                  —
               
               
                  uzņēmuma kontrole;
               
            
                  —
               
               
                  pašu kapitāla metode;
               
            
                  —
               
               
                  koncerns;
               
            
                  —
               
               
                  ieguldījumu sabiedrība;
               
            
                  —
               
               
                  kopīga struktūra;
               
            
                  —
               
               
                  …
               
            C pielikumā iekļauj C1.B punktu.
      
                  C1.B
               
               
                  Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 2. punkts un A pielikums un pievienots 9.A, 9.B, 19.A–19.G, 21.A un 25.A punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta agrāka piemērošana. Ja uzņēmums šos grozījumus piemēro agrāk, tas informē par šo faktu un piemēro visus „Ieguldījumu sabiedrības” grozījumus vienlaikus.
               
            
         Grozījumi 27. SGS „Atsevišķie finanšu pārskati”
      
      Groza 5. un 6. punktu.
      
                  5.
               
               
                  Turpmākie termini ir definēti 10. SFPS „Konsolidētie finanšu pārskati” A pielikumā, 11. SFPS „Kopīgas struktūras” A pielikumā un 28. SGS „Ieguldījumi asociētajos uzņēmumos un kopuzņēmumos” 3. punktā:
                  
                              —
                           
                           
                              asociētais uzņēmums;
                           
                        
                              —
                           
                           
                              ieguldījumu saņēmēja kontrole;
                           
                        
                              —
                           
                           
                              koncerns;
                           
                        
                              —
                           
                           
                              ieguldījumu sabiedrība;
                           
                        
                              —
                           
                           
                              kopīga kontrole;
                           
                        
                              —
                           
                           
                              …
                           
                        
            
                  6.
               
               
                  Atsevišķie finanšu pārskati ir tie, kurus iesniedz papildus konsolidētajiem finanšu pārskatiem vai papildus finanšu pārskatiem, kuros ieguldījumi asociētajos uzņēmumos vai kopuzņēmumos ir uzskaitīti, lietojot pašu kapitāla metodi, izņemot 8. un 8.A punktā minētajos gadījumos. Atsevišķie finanšu pārskati nav jāpievieno šiem finanšu pārskatiem.
               
            Pēc 8. punkta iekļauj 8.A punktu.
      
                  8.A
               
               
                  Ieguldījumu sabiedrība, kurai pašreizējā periodā un visos ietvertajos salīdzināmajos periodos ir visiem saviem meitasuzņēmumiem jāpiemēro izņēmums attiecībā uz konsolidāciju saskaņā ar 10. SFPS 31. punktu, iesniedz atsevišķos finanšu pārskatus kā savus vienīgos finanšu pārskatus.
               
            Pēc 11. punkta iekļauj 11.A un 11.B punktu.
      
                  11.A
               
               
                  Ja mātesuzņēmumam saskaņā ar 10. SFPS 31. punktu ir jānovērtē savi ieguldījumi meitasuzņēmumā patiesajā vērtībā, izmantojot peļņu vai zaudējumus atbilstīgi 9. SFPS, šis mātesuzņēmums tādā pašā veidā arī uzskaita savus ieguldījumus meitasuzņēmumā savos atsevišķajos finanšu pārskatos.
               
            
                  11.B
               
               
                  Kad mātesuzņēmums pārstāj būt ieguldījumu sabiedrība vai kļūst par ieguldījumu sabiedrību, tas šīs izmaiņas uzskaita, sākot no statusa izmaiņu datuma, proti:
                  
                              a)
                           
                           
                              kad uzņēmums pārstāj būt ieguldījumu sabiedrība, uzņēmums saskaņā ar 10. punktu vai nu:
                              
                                          i)
                                       
                                       
                                          ieguldījumu meitasuzņēmumā uzskaita izmaksās. Kā noteiktās izmaksas attiecīgajā datumā izmanto meitasuzņēmuma patieso vērtību statusa izmaiņu datumā, vai
                                       
                                    
                                          ii)
                                       
                                       
                                          turpina uzskaitīt ieguldījumu meitasuzņēmumā saskaņā ar 9. SFPS;
                                       
                                    
                        
                              b)
                           
                           
                              kad uzņēmums kļūst par ieguldījumu sabiedrību, tas uzskaita ieguldījumus meitasuzņēmumā patiesajā vērtībā, izmantojot peļņu vai zaudējumus saskaņā ar 9. SFPS. Starpību starp meitasuzņēmuma iepriekšējo uzskaites vērtību un tā patieso vērtību ieguldītāja statusa izmaiņu datumā atzīst kā ieguvumu vai zaudējumus peļņas vai zaudējumu pārskatā. Jebkādu patiesās vērtības korekciju kopsummu, kas iepriekš atzīta citos vispārējos ienākumos attiecībā uz šiem meitasuzņēmumiem, ņem vērā tā, it kā ieguldījumu sabiedrība būtu atbrīvojusies no šiem meitasuzņēmumiem statusa izmaiņu datumā.
                           
                        
            Pēc 16. punkta iekļauj 16.A punktu.
      
                  
                     16.A
                  
               
               
                  Kad ieguldījumu sabiedrība, kas ir mātesuzņēmums (izņemot 16. punktā minētos), sagatavo atsevišķos finanšu pārskatus saskaņā ar 8.A punktu kā savus vienīgos finanšu pārskatus, tā atklāj šo informāciju. Ieguldījumu sabiedrība arī sniedz informāciju, kas attiecas uz ieguldījumu sabiedrībām un noteikta 12. SFPS „Informācijas atklāšana par līdzdalību citos uzņēmumos”.
               
            Groza 17. punktu.
      
                  
                     17.
                  
               
               
                  Ja mātesuzņēmums (izņemot 16. un 16.A punktā minētos) vai ieguldītājs, kuram ir kopīga kontrole pār vai būtiska ietekme uz ieguldījumu saņēmēju, sagatavo atsevišķus finanšu pārskatus, šis mātesuzņēmums vai ieguldītājs norāda tos saskaņā ar 10. SFPS, 11. SFPS un 2011. gadā grozīto 28. SGS sagatavotos finanšu pārskatus, uz kuriem tie attiecas. Mātesuzņēmums vai ieguldītājs savos atsevišķajos finanšu pārskatos atklāj arī:
                  
                              
                                 a)
                              
                           
                           
                              
                                 …
                              
                           
                        
            Groza 18. punktu.
      
                  18.
               
               
                  … Ja uzņēmums šo standartu piemēro agrāk, tas šo faktu atklāj un tajā pašā laikā piemēro arī 10. SFPS, 11. SFPS, 12. SFPS un 2011. gadā grozīto 28. SGS.
               
            Pēc 18. punkta iekļauj 18.A–18.I punktu.
      
                  18.A
               
               
                  Saskaņā ar „Ieguldījumu sabiedrības” (grozījumi 10. SFPS, 12. SFPS un 27. SGS), kas izdots 2012. gada oktobrī, tika grozīts 5., 6., 17. un 18. punkts un pievienots 8.A, 11.A, 11.B, 16.A un 18.B–18.I punkts. Uzņēmums piemēro šos grozījumus attiecībā uz gada periodiem, kas sākas 2014. gada 1. janvārī vai vēlāk. Ir atļauta agrāka piemērošana. Ja uzņēmums šos grozījumus piemēro agrāk, tas informē par šo faktu un piemēro visus „Ieguldījumu sabiedrības” grozījumus vienlaikus.
               
            
                  18.B
               
               
                  Ja „Ieguldījumu sabiedrības” grozījumu sākotnējā piemērošanas datumā (kas šā SFPS vajadzībām ir tā gada pārskata perioda sākums, kuram šos grozījumus piemēro pirmo reizi) mātesuzņēmums secina, ka tas ir ieguldījumu sabiedrība, tas piemēro 18.C–18.I punktu saviem ieguldījumiem meitasuzņēmumā.
               
            
                  18.C
               
               
                  Sākotnējās piemērošanas datumā ieguldījumu sabiedrība, kas iepriekš savus ieguldījumus meitasuzņēmumā novērtēja izmaksās, tā vietā šos ieguldījumus novērtē patiesajā vērtībā, izmantojot peļņu vai zaudējumus tā, it kā šā SFPS prasības vienmēr būtu bijušas spēkā. Ieguldījumu sabiedrība retrospektīvi koriģē gada periodu, kas ir tieši pirms sākotnējās piemērošanas datuma, un koriģē nesadalīto peļņu tieši iepriekšējā perioda sākumā, ņemot vērā jebkādu starpību starp:
                  
                              a)
                           
                           
                              ieguldījuma iepriekšējo uzskaites vērtību; un
                           
                        
                              b)
                           
                           
                              ieguldītāja ieguldījuma meitasuzņēmumā patieso vērtību.
                           
                        
            
                  18.D
               
               
                  Sākotnējās piemērošanas datumā ieguldījumu sabiedrība, kas savu ieguldījumu meitasuzņēmumā iepriekš novērtēja patiesajā vērtībā, izmantojot citus vispārējos ienākumus, turpina novērtēt šo ieguldījumu patiesajā vērtībā. Jebkādu patiesās vērtības korekcijas kopsummu, kas iepriekš atzīta citos vispārējos ienākumos, novirza uz nesadalīto peļņu tā gada perioda sākumā, kurš ir tieši pirms sākotnējās piemērošanas datuma.
               
            
                  18.E
               
               
                  Sākotnējās piemērošanas datumā ieguldījumu sabiedrība neveic nekādas korekcijas tās līdzdalības meitasuzņēmumā iepriekšējā uzskaitē, ko tā iepriekš izvēlējās novērtēt patiesajā vērtībā, izmantojot peļņu vai zaudējumus saskaņā ar 9. SFPS, kā atļauts 10. punktā.
               
            
                  18.F
               
               
                  Pirms 13. SFPS „Patiesās vērtības noteikšana” pieņemšanas datuma ieguldījumu sabiedrība izmanto patiesās vērtības summas, kas tika iepriekš paziņotas ieguldītājiem vai vadībai, ja šīs summas ir summa, pret kuru varētu apmainīt šo ieguldījumu starp informētām, ieinteresētām personām nesaistītu pušu darījumu nosacījumiem atbilstošā darījumā vērtības noteikšanas dienā.
               
            
                  18.G
               
               
                  Ja ieguldījuma meitasuzņēmumā novērtēšana saskaņā ar 18.C–18.F punktu nav praktiski iespējama (kā noteikts 8. SGS „Grāmatvedības politika, izmaiņas grāmatvedības aplēsēs un kļūdas”), ieguldījumu sabiedrība piemēro šā SFPS prasības tā perioda sākumā, kas ir agrākais periods, kad ir praktiski iespējams piemērot 18.C–18.F punktu, un šis periods var būt pašreizējais periods. Ieguldītājs retrospektīvi koriģē gada periodu, kas ir tieši pirms sākotnējās piemērošanas datuma, ja vien agrākā perioda, kad ir praktiski iespējams piemērot šo punktu, sākums nav pašreizējais periods. Ja datums, kad ieguldījumu sabiedrībai ir praktiski iespējams novērtēt meitasuzņēmuma patieso vērtību, ir pirms tieši iepriekšējā perioda sākuma, ieguldītājs koriģē pašu kapitālu tieši iepriekšējā perioda sākumā, ņemot vērā starpību starp:
                  
                              a)
                           
                           
                              ieguldījuma iepriekšējo uzskaites vērtību; un
                           
                        
                              b)
                           
                           
                              ieguldītāja ieguldījuma meitasuzņēmumā patieso vērtību.
                           
                        Ja agrākais periods, kad ir praktiski iespējams piemērot šo punktu, ir pašreizējais periods, pašu kapitāla korekcijas atzīst pašreizējā perioda sākumā.
               
            
                  18.H
               
               
                  Ja ieguldījumu sabiedrība ir atbrīvojusies no ieguldījuma meitasuzņēmumā vai zaudējusi kontroli pār to pirms „Ieguldījumu sabiedrības” grozījumu sākotnējās piemērošanas datuma, ieguldījumu sabiedrībai nav jāveic korekcijas iepriekšējā uzskaitē par šo ieguldījumu.
               
            
                  18.I
               
               
                  Neatkarīgi no atsaucēm uz gada periodu tieši pirms sākotnējās piemērošanas datuma (turpmāk „tieši iepriekšējais periods”) 18.C–18.G punktā uzņēmums var arī sniegt koriģētu salīdzinošu informāciju par jebkādiem agrākiem paziņotiem periodiem, bet tam nav tas obligāti jādara. Ja uzņēmums nesniedz koriģētu salīdzinošu informāciju par jebkādiem agrākiem periodiem, visas atsauces uz „tieši iepriekšējo periodu” 18.C–18.G punktā interpretē kā „agrāko koriģēto paziņoto salīdzinošo periodu”. Ja uzņēmums sniedz nekoriģētu salīdzinošu informāciju par iepriekšējiem periodiem, tas skaidri norāda informāciju, kas nav koriģēta, kā arī norāda, ka tā ir sagatavota saskaņā ar citu pamatu, un paskaidro šo pamatu.
               
            
         (1)  10. SFPS „Konsolidētie finanšu pārskati” C7. punktā ir noteikts: „Ja uzņēmums piemēro šo SFPS, bet vēl nepiemēro 9. SFPS, ikviena atsauce uz 9. SFPS jāsaprot kā atsauce uz 39. SGS „Finanšu instrumenti: atzīšana un novērtēšana”.”